钦定古今图书集成/明伦汇编/官常典/第610卷 > 册府元龟 > 《谴让》
## 钦定古今图书集成/明伦汇编/官常典/第610卷 > 册府元龟 > 《谴让》

秦开郡县之制，汉重牧守之选，崇其服章，授以符契。
自兹厥后，其寄弥隆。所以分字烝黎，大畅王泽。其有
冯朱旛之轼，据黄堂之坐，遐弃厥职，罔思其忧。忘恤
纬之义，昧守器之道。奉制令而不谨，决爰书而多误。
或㢲懦不事，沉湎自安。投刃乖方，代庖违旧，亏损于
仪序，受讥于谣咏。以致纲纪废坠，图籍参互，枹鼓竞
发，狱讼滋丰。亏共治之规，烦切责之诏。既速官谤，用
干刑书。皆著于篇，以警厥后云。

廉耻凋丧，见得思义，几何人哉！徇利之夫，厚颜斯甚。
荷析圭剖符之宠，膺百城千里之寄。而乃割剥萌庶，
仇敛货财，见金而不见人，知得而不知丧，识多积之
可乐，暗厚亡之难悔，贯盈恶稔，颠沛随之。故君子辞
富以求安，知足以远辱者，岂徇名安节，至性之所存，
抑失身殄祀，古人之攸戒也。由汉以来，居长人之任，
彰贪墨之迹者，悉条著于篇云。